王公生日
作者：蘇轍
朝代：宋

paragraphs: 純陰十月晚，勁氣肅羣驕。
惟有喬松在，長看積雪消。
生賢稟真性，特立冠當朝。
早歲初成賦，羣雄已失標。
治才精破竹，廷論壯生飆。
博士皆推賈，宣皇重試蕭。
周旋窮政體，出入解心焦。
九列高稱冠，三台豈足超。
論功歸潁霸，舉相待虞姚。
驥騁經新卧，弓强發久弨。
百年時節在，四海衆心翹。
當見飛中使，齎金賜此朝。